Kwe pe Filipe 'ga rekoramũ,
Saulo 'ga akou Jerusareg ipe Jejui 'ga rerowiaara 'gã nerekou tyweaete.
'Gã apisi are 'ga afueweramũ.
A'eramũ 'ga awau oporogytau mainana 'wyriararete upe:
—Oo je kwe pewara 'gã nerua ipyykapap.
A'eramũ ene ka'arana kwasiaa jee.
Toroo Damasco pe 'jau.
Judeu 'gã jatykaawa raarana 'gã nupe,
'gã 'wyria'ri 'ga upe toroo esaukaa 'jau.
“Saulo 'ga oreremiayuwa.
A'eramũ pẽẽ Jejui 'ga rerowiaara 'gã nerawau esaukaa 'ga upe” 'ea ene ikwasiaa inuga ka'aran are jee.
A'eramũ 'gã ka'arana mogyta re Jejui 'ga rerowiaara 'gã nesaukaa jee 'jau—
'jau 'ga 'ga upe.
—
A'eramũ je 'gã pyyka imunepa moromunepawa pype 'jau.
A'eramũ je tejeupe 'gã pyypaw ire,
'gã pofaa,
'gã nerua 'au ene upe 'jau.
Kũima'efera 'gã,
kũjãmera 'gã we futat nipo je erua—
'jau Saulo 'ga mainana 'wyriararete 'ga upe.
—Nai'i.
Takwasiat enee 'jau—
'jau mainana 'wyriararete 'ga Saulo 'ga upe.
A'erauwe 'ga ka'arana kwasiaa.
A'ere 'ga imonou Saulo 'ga upe.
Ojeupe imono re Saulo 'ga awau.
Damasco pe 'ga waẽm ja'wyja'wyrauwe tata eny 'jawewara 'ua ojypa 'ga upe.
A'ere natata arũi.
Ywag awi 'ua wenyramũ 'ga upe.
A'e reny awi Saulo 'ga okyjau u'aa ywyu.
Awau 'ũina oyyita ywyu.
A'eramũ weny awi 'ga kyjeramũ Jejui 'ga oje'ega mua 'ga upe:
—Ma'eramũ te je rereko tywerete ape,
ki Saulo?—
'jau 'ga 'ga upe.
A'eramũ
—Awỹja poromũ oje'ega jee 'ũ?—
'jau Saulo 'ga.
—Jejujamũ je je'egi enee.
Je te 'ã je rereko tywerete ape—
'jau Jejui 'ga 'ga upe.
—
Ma'eramũ te nanuara ereapo ekou?
Ere efu'ama ewau amunaw ipe.
Peu 'ga amũ tene mu'e eneremiaporam are jee 'jau—
'jau Jejui 'ga 'ga upe.
A'eramũ Saulo 'ga afu'ama amã'jãu numiamũ.
A'ere 'ga rea wewi.
'Ga rupi oo ma'e 'gã enupa futat numiamũ.
A'ere 'gã nuesagi Jejui 'ga.
A'eramũ 'gã Saulo 'ga popyyka 'ga rerawau eruatau.
Erawau erowaẽma amunaw ipe.
Muapyra 'ara rupi 'ga nuesagi futari mama'ea.
Mama'e resake'ema 'ga ojemi'ware'ema futat.
'Ya miamũ futat 'ga itykure'ema.
Aipo amunaw ipe kũima'e 'ga amũ akou.
Jejui 'ga rerowiaara 'ga.
'Ga upe Jejui 'ga ojesaukaa.
—Ananiasi.
—Ma'ja 'ũ?
—Peu ekwap ukawõ'õ esage katy kũima'e 'ga amũ rekaa.
Judas 'ga rog ipe 'ga ruwi.
Sauloa 'ga rera.
Tarsu pewarera 'ga.
Peu 'ga reni oporogytau jee.
A'ea 'ga renaw ipe futat Ananiasi 'jawa 'ga ojesaukaa 'ga upe opo monou 'ga reakwara 'arimũ.
A'eramũ 'ga amã'jãu nũ—
'jau Jejui 'ga 'ga upe imome'wau.
—
A'eramũ ene ewau 'ga resaka—
'jau Jejui 'ga Ananiasi 'ga upe.
—Tee nũ'ũ.
Akwaap je 'ga rera nũ.
Kwaiwete 'gã 'ga rera mome'ui jee jepi nũ'ũ.
“Jerusareg ipe 'ga Jejui 'ga rerowiaara 'gã Saulo 'ga opyyk imunepa moromunepawa pype” 'ea je aenup jepi nũ'ũ.
A'ere 'ã 'ga ruri 'auwaramũ ore pyyka ore rerawau Jerusareg ipe.
Mainana 'wyriara 'gã 'ã 'ga mut ene rerowiaaramũ ore pyyka—
'jau Ananiasi 'ga Jejui 'ga upe.
A'ere Jejui 'ga 'i etee 'ga upe:
—A'jea futat aipoa.
A'ere 'ã je te Saulo 'ga pyyrũi tejeupe.
Toporowyky 'ga jee 'jau.
Jeje'ega 'ga tomome'u Israeu juapyrera 'gã nupe 'jau.
Judeue'ema 'gã nupe,
'gã 'wyriara 'gã nupe.
Mĩmera 'gã nupe 'ga toje mome'u 'jau—
'jau Jejui 'ga Ananiasi 'ga upe.
—Sã'ã ene je rerowiaara 'gã nereko tyweretea.
Nan tee futat nipo je rerowiare'ema 'gã ene rereko tyweretei,
ta'e 'ga upe 'jau.
'Awamũ ene jeremiayuwa.
A'eramũ 'gã ene rerekou tyweaete nipo ene je rerowiaara 'gã nereko tyweawera 'jawerimũ etee futat,
ta'e 'ga upe 'jau—
'jau Jejui 'ga Ananiasi 'ga upe.
—
A'eramũ ene ewau 'ga katu'oka—
'jau Jejui 'ga 'ga upe.
A'erauwe Ananiasi 'ga awau 'ga upe:
—'Au je ruri ene resaka ki 'ei.
Janejararete 'ga je mut ene resaka ki 'ei.
Jejui 'ga 'ã Janejararetea.
Saa'e ene 'ga resaga pe aje rai'i.
A'e 'ga je mut ene resaka ki 'ei.
'Awamũ ene Jejui 'ga rerowiaaramũ ereko je 'jawe—
'jau Ananiasi 'ga Saulo 'ga upe.
—
Ojeupe je porogyta re Janeruwarete 'ga ene mamã'ẽi.
U'agesagea nanẽ 'ga imua ene upe nũ,
enererekwaramũ nũ—
'jau 'ga 'ga upe.
A'erauwe 'ga opo monou 'ga reakwara 'arimũ.
A'erauwe ipirapefera 'jawewara u'aa 'ua Saulo 'ga rea awi.
A'eramũ futat 'ga amã'jãu nũ.
Janeruwarete 'ga 'Agesage osou 'ga pype 'ga rerekwaramũ.
'Ga mã'ẽ re 'ga 'ga rerawau 'ga pymĩãu 'y pe,
Jejui 'ga 'ga erowiara resaukaawamũ.
Opymĩ re 'ga ojemi'waa.
A'eramũ futat opifuakaramũ nũ.
A'eramũ 'ga akokou'i peu Jejui 'ga rerowiaar ymanera 'gã pyri.